**1-дәріс. «Жаңартылған мазмұндағы «Математика» пәнін оқыту әдістемесі» - ғылым және оқу пәні ретінде**

Қарастырылатын сұрақтар (дәріс жоспары):

1. «Математиканы оқыту әдістемесі» бастауыш мектептегі математика әдістемесінің негіздері жайлы ғылым.

2. «Жаңартылған мазмұндағы «Математика» пәнін оқыту әдістемесі» – болашақ бастауыш сынып мұғалімдерінде математиканы оқыту әдістемесінің ғылыми негіздері жайлы теориялық білім қалыптастыратын оқу пәні.

Дәрістің қысқаша мазмұны:

«Жаңартылған мазмұндағы «Математика» пәнін оқыту әдістемесі»– бастауыш мектептегі математика әдістемесінің негіздері жайлы ғылым.

Педагогикалық ғылым саласы ретінде математиканы оқыту әдістемесінің мақсаты, міндеттері, нысаны, пәні, зерттеу әдістері мен оның басқа пәндермен байланысы қарастырылуы тиіс.

**Пәннің мақсаты** студенттерде кіші жастағы мектеп оқушыларына математиканы оқыту барысында туындайтын оқу-тәрбиелік міндеттерді кәсіби деңгейде шешу үшін қажет болатын құзырлылықпен қаруландыру болып табылады.

**Пәннің негізгі міндеттері:**

- кәсіби іс-әрекетке қажет болатын құзыреттіліктерді қалыптастыруға себепкер болу;

- кіші жастағы оқушыларға математиканы оқыту барысын жоспарлау, оны жүзеге асыру, басқару және рефлексиядағы білім, білік және дағдыларды біріктіретін пәндік құзыреттіліктерді қалыптастыру;

- диагностикалық және зерттеу әрекеттерін жобалау және жүзеге асыру технологиясын игеруге себепкер болу болып табылады.

**Пәннің нысаны**– бастауыш сыныптар мұғалімінің жоғары педагогикалық кәсіби білім беру құрамдасы ретіндегі әдістемелік-математикалық білім.

**Пәні** – кіші мектеп жасындағы оқушыларға математиканы оқытудың теориялық негіздері бойынша болашақ бастауыш сыныптар мұғалімдерінің кәсіби-теориялық және технологиялық, пәндік құзыреттіліктерін қалыптастыру барысы.

Зерттеу **әдістері:**

1}  Ғылыми-педагогикалық және арнайы әдебиеттермен жұмыс істеу;

2}  Бақылау (сабақтарға қатысу);

3}  Әңгіме (әңгімелесу);

4}  Сауалнама жүргізу;

5}  Педагогикалық экспериментті ұйымдастыру және жүргізу;

6}  Озық педагогикалық тәжірибені оқып-үйрену және жалпылау;

 «Жаңартылған мазмұндағы «Математика» пәнін оқыту әдістемесі» төмендегідей ғылым салаларымен байланысты:

1}  философия;

2}  педагогика;

3}  жас ерекшелік психологиясы;

4}  жас ерекшелік физиологиясы;

5}  логика;

6} математика негіздері;

7}   бастауыш сыныпта оқытылатын барлық пәндердің әдістемелері.

Философия – барлық ғылымның анасы. Сондықтан МОӘ философияның заңдарына сүйенеді. Математиканы оқыту әдістемесі педагогикамен және педагогикалық психологиямен тығыз байланысты. Математика курсын құруда, математиканы оқыту әдістемесін таңдап алуда, математиканы оқыту мақсаттары мен міндеттерін белгілеуде математиканы оқыту әдістемесі педагогика мен педагогикалық психологияда айқындалған жалпы оқыту заңдылықтарына сүйенеді. Педагогика немесе психология ашып берген оқытуға қатысты жаңа заңдылыктар  әдістемеде де әрқашан әнгіме болады. Әдістеменің дербес қағидалары педагогикалық және психологиялық тұжырымдар үшін материал болып табылады. Мұғалім әрбір әдістемелік әдістен, жаттығулар жүйесінен педагогикалық және психологиялық зандылықтардың көрінісін байқап отырса, әрбір сабақты талдау кезінде соларға сүйеніп отырса, әрбір оқушы терең білім алатындай дәрежеге жетуге ат салысып, сол зандылықтарды пайдаланып отырса, сонда ғана әдістемені саналы түрде игеріп, дұрыс қолдану мүмкін болады.

Математиканы оқыту әдістемесі жоғары оқу орнында өтілетін басқа пәндермен тығыз байланысты. Математиканы оқыту әдістемесі ең алдымен өзінің негізі математика ғылыммен табиғи байланысты. Математиканың мектепте өтілетін курсы мазмұнын таңдап алуда математика ғылымының өз деңгейі әрқашан әсерін тигізіп отырады: белгілі бір уақыт кезеңінде математиканың қандай идеялары жетекші болатынына қарай материалдың мазмұны іріктеп алынады да, енгізіліп отырған ұғымның қайсыбір түсініктемелері (трактовкасы) беріледі. Математиканы оқыту әдістері математиканың бастауыш курсында айқындалатын идеяларына байланысты болады. Әдістемені терең ұғынып, оны мектеп практикасында шығармашылықпен қолдануда мұғалімнің математика курсын жақсы білуі және ең негізгі математикалық ұғымдардың қазіргі кездегі түсініктемелерімен таныс болуы талап етіледі.

Бақылау сұрақтары:

1. Жаңартылған мазмұндағы «Математика» пәнін оқытудың мақсаты мен міндеттері қандай?

2. Қандай зерттеу әдістерін білесіз?

3. Кіші жастағы оқушыларға математиканы оқытудың әдістемесі мен тәжірибесінің қазіргі жағдайы мен даму болашағын айтыңыз.

4. Қандай ғылым салаларымен байланысады? Қандай әдістемелік пәндермен байланысады? Сипаттап беріңіз.